Národná rada Slovenskej republiky


IX. volebné  obdobie

 Č: KNR-VHZ-4763/2026-8



1223a
S p o l o č n á   s p r á v a

výborov Národnej rady Slovenskej republiky o výsledku prerokovania vládneho návrhu zákona o registri jednotiek pre poskytovanie služieb krátkodobého prenájmu ubytovania a o doplnení zákona č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) v znení neskorších predpisov (tlač 1223) v druhom čítaní


	
	Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona o registri jednotiek pre poskytovanie služieb krátkodobého prenájmu ubytovania a o doplnení zákona č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) v znení neskorších predpisov (tlač 1223) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.


I.

Národná rada Slovenskej republiky uznesením č. 1419 z 15. apríla 2026 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky a
	Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

III.

Návrh zákona odporúčali Národnej rade Slovenskej republiky schváliť:

Ústavnoprávny výbor Národnej rady Slovenskej republiky uznesením č. 468 z 21. mája 2026 a
Výbor Národnej rady Slovenskej republiky pre hospodárske záležitosti uznesením č. 262          z 21. mája 2026.

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1. V čl. I v § 3 ods. 1 sa za slová „podľa § 4“ vkladajú slová  „ods. 1 a 2“.
Odôvodnenie:
Spresnenie vnútorného odkazu, nakoľko § 4 upravuje zápis údajov len v odsekoch 1 a 2.

Ústavnoprávny výbor NR SR
Výbor NR SR pre hospodárske záležitosti
Gestorský výbor odporúča schváliť

2. V čl. I § 5 ods. 2 sa vypúšťa druhá veta. 

3. V čl. I § 5 sa za odsek 2 vkladá nový odsek 3, ktorý znie:
„(3) Ak ministerstvo zistí, že hostiteľ ponúka ubytovanie v jednotke prostredníctvom online platformy pre krátkodobé prenájmy alebo malej online platformy pre krátkodobé prenájmy bez registračného čísla, uloží poskytovateľovi online platformy pre krátkodobé prenájmy alebo poskytovateľovi malej online platformy pre krátkodobé prenájmy povinnosť odstrániť zo svojho webového sídla položku16) týkajúcu sa tejto jednotky. Poskytovateľ online platformy pre krátkodobé prenájmy alebo poskytovateľ malej online platformy pre krátkodobé prenájmy je povinný odstrániť položku týkajúcu sa jednotky ponúkanej bez registračného čísla bezodkladne po doručení rozhodnutia o uložení povinnosti podľa prvej vety. Rozhodnutie ministerstva o uložení povinnosti obsahuje náležitosti podľa osobitného predpisu.17)“.
Poznámka pod čiarou k odkazu 17 znie:
„7) Čl. 6 ods. 7 nariadenia (EÚ) 2024/1028.“.
Nasledujúce odseky sa primerane preznačia vrátane preznačenia vnútorných odkazov na ne v § 5 ods. 5,  § 10 ods. 1 písm. a) a § 11 ods. 1 písm. a).  
Odôvodnenie k bodom 2 a 3: 
Touto zmenou sa precizuje povinnosť poskytovateľov online platforiem odstrániť položky týkajúce sa jednotiek ponúkaných bez registračného čísla, a to tým, že táto povinnosť im vznikne na základe rozhodnutia o uložení povinnosti zo strany ministerstva, čím bude dosiahnutý súlad s čl. 7 ods. 11 nariadenia Európskeho parlamentu a Rady (EÚ) 2024/1028 z 11. apríla 2024 o zbere a poskytovaní údajov týkajúcich sa služieb krátkodobého prenájmu ubytovania a o zmene nariadenia (EÚ) 2018/1724 (Ú. v. EÚ L, 2024/1028, 29.4.2024).  

Výbor NR SR pre hospodárske záležitosti
Gestorský výbor odporúča schváliť
4. V čl. I § 5 ods. 4 sa nad slovom „predpisu“ odkaz „17)“ nahrádza odkazom „18)“.
Poznámka pod čiarou k odkazu 18 znie:
„18) § 23 zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.“.
Odôvodnenie: 
Ide o legislatívno-technickú úpravu vo vzťahu k  vloženiu nového ustanovenia § 5 ods. 3, ktoré obsahuje aj nový odkaz 17, na základe čoho sa doterajší odkaz 17 preznačí na odkaz 18.  

Výbor NR SR pre hospodárske záležitosti
Gestorský výbor odporúča schváliť
5. V čl. I § 6 sa vypúšťa odsek 8. 
Nasledujúce odseky sa primerane preznačia vrátane preznačenia vnútorného odkazu na ne v § 6 ods. 11 a 12 a § 11 ods. 2 písm. b).  
Odôvodnenie: 
Touto zmenou sa upúšťa od navrhovanej právnej úpravy, a ponechaná bude samostatná úprava konania  o odňatí registračného čísla a konania o uložení sankcie za porušenie povinností podľa § 10 alebo § 11, tak aby bola jasne upravená povinnosť ministerstva uložiť sankciu v prípade porušenia povinností zadefinovaných v ustanoveniach § 10 a 11. Súčasne s tým sa navrhujú legislatívno-technické úpravy v súvislosti s preznačením odsekov. 

Výbor NR SR pre hospodárske záležitosti
Gestorský výbor odporúča schváliť

6. V čl. I  § 6 ods. 11 sa nad slovom „predpisu“ odkaz „18)“ nahrádza odkazom „17)“.
Odôvodnenie: 
Ide o legislatívno-technické úpravy vzhľadom na vloženie nového ustanovenia do § 5 a s tým súvisiace zmeny v poznámkach pod čiarou k odkazom 17 a 18. 

Výbor NR SR pre hospodárske záležitosti
Gestorský výbor odporúča schváliť

7. V čl. I § 6 ods. 12 sa za slová „odseku 10“ vkladajú slová „ a § 5 ods. 3“.
Odôvodnenie: 
Vzhľadom na zmeny vykonané v § 5 zavedením nového konania ministerstva vo vzťahu k online platformám o uložení povinnosti odstrániť položku týkajúcu sa jednotky ponúkanej bez registračného čísla, upravuje sa vzťah k správnemu poriadku, a to tak, že na tieto rozhodnutia o uložení povinnosti sa nebude správny poriadok vzťahovať rovnako ako je to aj pri rozhodnutiach o uložení povinnosti podľa § 6 ods. 10.

Výbor NR SR pre hospodárske záležitosti
Gestorský výbor odporúča schváliť
8. V čl. I § 10 ods. 2 druhá veta znie: „Pri opakovanom spáchaní priestupku možno uložiť pokutu až do výšky dvojnásobku hornej hranice sadzby pokuty podľa prvej vety.“.
9. V čl. I § 10 sa za odsek 2 vkladá nový odsek 3, ktorý znie:
„(3) Priestupok je spáchaný opakovane, ak v čase jeho spáchania od nadobudnutia právoplatnosti rozhodnutia o uložení pokuty za predchádzajúci priestupok neuplynulo viac ako päť rokov.“.
Nasledujúci  odsek 3 sa primerane preznačí.
Odôvodnenie k bodom 8 a 9: 
Účelom navrhovanej úpravy § 10 ods. 2 a 3 je zosúladenie postupu pri uložení pokuty za spáchanie opakovaného priestupku a určení jej výšky s navrhovanou úpravou postupu pri opakovanom spáchaní iného správneho deliktu podľa § 11 ods. 6 a 7. Súčasne sa v novom odseku 3 definuje, kedy je možné považovať priestupok za opakovane spáchaný. 

Výbor NR SR pre hospodárske záležitosti
Gestorský výbor odporúča schváliť
10. V čl. I § 11 ods. 2 písmeno c) znie: 
„c) poruší povinnosť podľa čl. 7 ods. 2 a čl. 9 nariadenia Európskeho parlamentu a Rady (EÚ) 2024/1028 z 11. apríla 2024 o zbere a poskytovaní údajov týkajúcich sa služieb krátkodobého prenájmu ubytovania a o zmene nariadenia (EÚ) 2018/1724.“.
Poznámka pod čiarou k odkazu 35 sa vypúšťa. 
Odôvodnenie: 
Navrhovanou úpravou sa spresňuje vymedzenie skutkovej podstaty iného správneho deliktu za porušenie povinnosti podľa  čl. 7 ods. 2 a čl. 9 nariadenia (EÚ) 2024/1028 priamo v texte zákona s ohľadom na zásadu právnej istoty, tak aby bol právny základ upravený jednoznačne v normatívnom texte a nie v poznámke pod čiarou, a to s ohľadom na zamedzenie pochybností o normatívnosti povahy tejto skutkovej povahy iného správneho deliktu.  

Výbor NR SR pre hospodárske záležitosti
Gestorský výbor odporúča schváliť

11. V čl. II bode 4 sa vypúšťajú slová „(Ú. v. EÚ L, 2024/1028, 29.4.2024)“.
Odôvodnenie: 
Ide o legislatívno-technickú úpravu vypustením publikačného zdroja nariadenia z normatívneho textu zákona.  
Výbor NR SR pre hospodárske záležitosti
Gestorský výbor odporúča schváliť

Gestorský výbor odporúča hlasovať o bodoch 1 až 11 spoločne s odporúčaním s c h v á l i ť.


V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

vládny návrh zákona o registri jednotiek pre poskytovanie služieb krátkodobého prenájmu ubytovania a o doplnení zákona č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) v znení neskorších predpisov (tlač 1223)       s c h v á l i ť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.
 
     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 277 z 26. mája 2026.
 
Týmto uznesením výbor zároveň poveril spoločného spravodajcu Pavla Ľuptáka predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 26. mája 2026



Róbert P u c i
predseda Výboru NR SR 
pre hospodárske záležitosti 

